CELEX: 32021D1027
Language: lt
Date: 1624320000000
Title: Tarybos sprendimas (ES) 2021/1027 2021 m. birželio 22 d. kuriuo Europos Komisijai – Individualių išmokų administravimo ir mokėjimo biurui (PMO) – pavedama vykdyti įgaliojimus, suteiktus paskyrimų tarnybai ir sudaryti darbo sutartis įgaliotai tarnybai, susijusius su draudimu nuo profesinės ligos ar nelaimingų atsitikimų

2021 6 24   
               
               
                  LT
               
               
                  Europos Sąjungos oficialusis leidinys
               
               
                  L 224/29
               
            
         TARYBOS SPRENDIMAS (ES) 2021/1027
         2021 m. birželio 22 d.
         kuriuo Europos Komisijai – Individualių išmokų administravimo ir mokėjimo biurui (PMO) – pavedama vykdyti įgaliojimus, suteiktus paskyrimų tarnybai ir sudaryti darbo sutartis įgaliotai tarnybai, susijusius su draudimu nuo profesinės ligos ar nelaimingų atsitikimų
         EUROPOS SĄJUNGOS TARYBA,
         atsižvelgdama į Europos Sąjungos pareigūnų tarnybos nuostatus ir kitų Europos Sąjungos tarnautojų įdarbinimo sąlygas, nustatytus Tarybos reglamentu (EEB, Euratomas, EAPB) Nr. 259/68 (1), ypač į tų Tarnybos nuostatų 2 straipsnio 2 dalį ir tų Įdarbinimo sąlygų 6 straipsnį,
         atsižvelgdama į 2017 m. vasario 6 d. Tarybos sprendimą (ES) 2017/262 dėl Tarybos Generalinio sekretoriato paskyrimų tarnybos ir sudaryti darbo sutartis įgaliotos tarnybos nustatymo, kuriuo panaikinamas Sprendimas 2013/811/ES (2),
         kadangi:
         
                     (1)
                  
                  
                     Europos Sąjungos pareigūnai ir kiti tarnautojai yra apdrausti nuo profesinės ligos ar nelaimingų atsitikimų pagal Europos Sąjungos pareigūnų tarnybos nuostatų (toliau – Tarnybos nuostatai) 73 straipsnį ir Kitų Europos Sąjungos tarnautojų įdarbinimo sąlygų (toliau – Įdarbinimo sąlygos) 28 ir 95 straipsnius. Pagal Tarnybos nuostatų 73 straipsnį draudimo sąlygos nustatytos Bendrosiose taisyklėse, parengtose visų institucijų bendru sutarimu, kurį 2005 m. gruodžio 13 d. užfiksavo Europos Sąjungos Teisingumo Teismo pirmininkas;
                  
               
                     (2)
                  
                  
                     Europos Komisijos Individualių išmokų administravimo ir mokėjimo biuras (PMO) yra atsakingas už Komisijos ir – pagal susitarimus dėl paslaugų lygio – tam tikrų kitų Sąjungos institucijų ir įstaigų darbuotojų finansinių išmokų administravimą ir mokėjimą;
                  
               
                     (3)
                  
                  
                     pagal 2019 m. gegužės 3 d. PMO ir Tarybos Generalinio sekretoriato (TGS) sudarytą susitarimą dėl paslaugų lygio PMO yra atsakingas už TGS darbuotojams skirtų individualių išmokų, jų teisių į pensiją ir bedarbio pašalpų administravimą ir mokėjimą. Tose srityse PMO vykdo tam tikrus paskyrimų tarnybos ir sudaryti darbo sutartis įgaliotos tarnybos įgaliojimus pagal Tarybos sprendimą (ES) 2019/792 (3);
                  
               
                     (4)
                  
                  
                     2019 m. gegužės 3 d. susitarime dėl paslaugų lygio, inter alia, nustatyta, kad PMO teikiamų paslaugų aprėptis gali būti išplėsta, kad apimtų TGS darbuotojų draudimo nuo profesinės ligos ar nelaimingų atsitikimų administravimą. Atsižvelgiant į tai, kad su šiuo draudimu susijusios sąlygos yra bendros visoms institucijoms ir kad PMO turi reikiamų pajėgumų ir patirties, tikslinga šias paslaugas pavesti PMO;
                  
               
                     (5)
                  
                  
                     kad tų paslaugų perdavimas būtų veiksmingas, Taryba PMO turėtų pavesti TGS darbuotojų atžvilgiu vykdyti atitinkamus įgaliojimus, suteiktus paskyrimų tarnybai ir sudaryti darbo sutartis įgaliotai tarnybai;
                  
               
                     (6)
                  
                  
                     siekiant užtikrinti teisinį tikrumą TGS darbuotojams, turėtų būti aiškiai nurodyta, kad prašymai ir skundai, susiję su draudimu nuo profesinės ligos ar nelaimingų atsitikimų turi būti teikiami Komisijai. Tuo pačiu tikslu turi būti aiškiai nurodyta, kad susiję skundai Europos Sąjungos Teisingumo Teismui turi būti teikiami prieš Komisiją,
                  
               PRIĖMĖ ŠĮ SPRENDIMĄ:
         
            1 straipsnis
            
               1.   Įgaliojimų, Tarnybos nuostatais suteiktų paskyrimų tarnybai ir Įdarbinimo sąlygomis suteiktų darbo sutartis sudaryti įgaliotai tarnybai, vykdymas TGS darbuotojų atžvilgiu, kiek tai susiję su Tarnybos nuostatų 73 straipsnio ir Įdarbinimo sąlygų 28 ir 95 straipsnių taikymu, pavedamas Europos Komisijos Individualių išmokų administravimo ir mokėjimo biurui (PMO).
            
            
               2.   Pagal Tarnybos nuostatų 90c straipsnį ir Įdarbinimo sąlygų 46 ir 117 straipsnius prašymai ir skundai, susiję su šio straipsnio 1 dalyje nurodytais klausimais, atitinkamai teikiami Komisijos paskyrimų tarnybai arba sudaryti darbo sutartis įgaliotai tarnybai. Pagal Tarnybos nuostatų 91a straipsnį ir Įdarbinimo sąlygų 46 ir 117 straipsnius skundai Europos Sąjungos Teisingumo Teismui, susiję su 1 dalyje nurodytais klausimais, atitinkamai teikiami prieš Komisiją.
            
         
         
            2 straipsnis
            Šis sprendimas įsigalioja 2021 m. liepos 1 d.
         
         
            Priimta Liuksemburge 2021 m. birželio 22 d.
            
               
                  Tarybos vardu
               
               
                  Pirmininkė
               
               A. P. ZACARIAS
            
         
         
            (1)  OL L 56, 1968 3 4, p. 1.
         
            (2)  OL L 39, 2017 2 16, p. 4.
         
            (3)  2019 m. gegužės 13 d. Tarybos sprendimas (ES) 2019/792, kuriuo Europos Komisijai – Individualių išmokų administravimo ir mokėjimo biurui (PMO) – pavedama vykdyti tam tikrus įgaliojimus, suteiktus paskyrimų tarnybai ir sudaryti darbo sutartis įgaliotai tarnybai, OL L 129, 2019 5 17, p. 3.